Vestbotntinden

Vestbotntinden er et fjell på Hinnøya. Det høyeste punktet på fjellet er 948 meter over havet. Fjellet ligger på grensen mellom Kvæfjord kommune i Troms og Finnmark og Lødingen kommune i Nordland. Den sørlige delen av fjellet og opp til toppen, den delen som ligger i Lødingen kommune, er en del av Møysalen nasjonalpark.

Fjellet er omgitt av høyere fjell på tre sider; i sørvest Vestpolltinden (956 moh.), i sørøst Botntindan (977 moh.), og i nordvest Snøtindan (996 moh.). I nordøst ligger Vesterdalen, som går ned mot Gullesfjordbotn.

Fjellet er en del av et kystalpint landskap tett på fjordene. Fjellet er omgitt av trinnvise botndaler med småvann, slik som Austpollvatnet, Øvre Storelvvatnet og Vestervatnan. Dette er en landskapstype som tydelig viser lokalglasial påvirkning. Selve tinden var sannsynligvis en nunatak under siste istid.  Fjellene utgjør et system av egger, topper og botner som henger sammen med hverandre i dette landskapet, og egga mellom Vestbotntinden og Vestpolltinden er skarp.

På og rundt toppen av Vestbotntinden er det sterkt forvitring, og råttent og løst fjell. Vestsiden av fjellet er blokkmark.

Vestbotntinden kan bestiges fra Gullesfjordbotn. Fra toppen er det god utsikt blant annet mot Møysalen. Den beste utsikten over Vestpollen og Møysalen får man fra den sørlige og lavere toppen av fjellet.

Referanser 

Fjell i Kvæfjord
Fjell i Lødingen
Fjell under 1000 meter